
Laba diena, gerbiami susirinkimo svečiai, dalyviai, bendražygiai, 

Štai ir prabėgo dar treji VMPDPS veiklos metai, sveikinu visus kolegas profsąjungiečius, svečius, darbuotojus susirinkusius į septintąjį eilinį visuotinį ataskaitinį – rinkiminį susirinkimą. Tikiuosi, kad susirinkimas vyks sklandžiai, atmosfera bus darbinga, konstruktyvi ir produktyvi. Mano pareiga pristatyti VMPDPS ir jos tarybos ataskaitą, informuoti narių susirinkimą apie nuveiktus darbus per šiuos tris metus, o jūsų prašau išklausyti, įvertinti ir priimti reikiamus sprendimus. 

Šiandien profesinė sąjunga vienija 1221 narį. Vilniaus apskr. VPK turime 784 narius, VSAT prie LR VRM Vilniaus rinktinėje turime 219 narių, Lietuvos viešosios policijos rinktinėje „Vytis“ - 96 nariai. Paminėtina ir Lietuvos policijos eismo priežiūros tarnyba, Bendrasis pagalbos centras, KĮ VRM reprezentacinis pučiamųjų orkestras ir kitos įstaigos, kuriose dirba dar bemaž pusšimtis narių. Šios kadencijos tarybai, o kartu ir man teko garbė pradėti antrąjį profesinės sąjungos veiklos dešimtmetį. Reikia pasidžiaugti, kad ir jau antrą dešimtmetį veikianti profesinė sąjunga ir toliau veikia sėkmingai, vykdo jai keliamus uždavinius ir sulaukia narių pasitikėjimo bei palaikymo. Šios kadencijos laikotarpiu profesinė sąjunga visomis išgalėmis siekė būti ta organizacija, į kuria narys galėtų atsiremti ištikus bėdai, kilus nesklandumų ar nesusipratimų tarnyboje, būti tuo bendraminčių ratu, kuris sutelkia ir rimtiems darbams, ir padeda turiningai praleisti laisvalaikį. Pasakysiu, kad profesinė sąjunga ne tik atstovavo savo narius asmeniškai, palaikė ir padėjo jiems sunkiais momentais, bet ir siekė išspręsti bendro pobūdžio problemas – atkreipdama dėmesį į neigiamą praktiką, kovodama su ja, teikdama tarnybą reguliuojančių taisyklių pataisas, derėdamasi su darbdaviais, centrinėm įstaigom ir, kraštutiniu atveju, bylinėdamasi ir formuodama teismų praktiką.  

Nenorėdamas daug tuščiažodžiauti pamėginsiu pateikti šiek tiek susistemintos ir apibendrintos informacijos apie konkrečius per ataskaitinį laikotarpį profesinės sąjungos nuveiktus darbus. 

Profesinės sąjungos susirašinėjimais su darbdaviais pasiekti rezultatai:


Profesinė sąjungos idėja buvo iškelta neapsikentus vadovų savivalės, pareigūnų teisių ignoravimo ir kitų negerovių. Su šiomis negerovėmis, jų likučiais, profesinė sąjunga kovojo ir per aptariamą ataskaitinį laikotarpį. 

1. Ne vieną kartą kreipėmės į Policijos departamentą (toliau – ir PD) dėl tuometinį Vilniaus m. VPK kamuojančių įsisenėjusių problemų, teisinio nihilizmo ir beįsivyraujančio biurokratizmo. Profesinė sąjunga kreipėsi į PD siekdama išreikšti policijos bendruomenės nepasitikėjimą tuometiniu Vilniaus m. VPK viršininku Sigitu Mecelica dėl galimai nepagrįstų sprendimų policijos komisariato padalinių vadovams, neskaidraus aukštesnių kategorijų suteikimo vadovaujantiems pareigūnams, skirtingo pareigūnų veiksmų įvertinimo, kai padaromi panašūs ar analogiški tarnybiniai nusižengimai, ir t.t. 

PD informavo, jog šiuo klausimu sudaryta darbo grupė, kuriai pavesta atlikti tarnybinį patikrinimą dėl S. Mecelicos veiksmų. 


2. Vėliau, PS dar kartą kreipėsi į PD prašydama ištirti galimai neteisėtus tuometinio Vilniaus apskr. VPK viršininko veiksmus. Buvo atkreiptas dėmesys, jog Vilniaus m.  VPK viršininkas S. Mecelica, nepaisydamas PD nepritarimo, priėmė sprendimą pakelti VPK tarnybų viršininkams pareigines kategorijas tuo metu, kai mažiausiai uždirbančios grandies pareigūnams nemokami priedai už papildomą krūvį dėl lėšų trūkumo. Taip pat akcentuojamas nevienodas tarnybinės atsakomybės taikymas tarnyboje esantiems neblaiviems pareigūnams bei nevienodas dydis materialinių pašalpų, skiriamų pareigūnams nelaimės atveju.


PD informavo, jog minėtos informacijos iš PS pagrindu buvo atliktas tarnybinis patikrinimas. Nustatyta, kad VPK viršininkas, be Centrinės valstybės tarnautojų pareigybių vertinimo komisijos žinios patvirtinęs aukštesnes pareigines kategorijas, leisdamas neblaiviame stovyje užtiktam pareigūnui nepasibaigus tarnybiniam patikrinimui išeiti į pensiją, priėmęs skritingus sprendimus dėl materialinių pašalpų skyrimo, pažeidė atitinkamų teisės aktų reikalavimus. Todėl šiuo pagrindu pas generalinį komisarą buvo sušauktas pasitarimas. VPK viršininkas įpareigotas pakeisti Atrankos į laisvas aukštesnes pareigas taisyklių nuostatas, kad jos neprieštarautų generalinio komisaro įsakymu patvirtintoms atitinkamoms nuostatoms. 

Apie vėliau priimtus sprendimus šiuo klausimu jūs puikiai žinote – ar Vilniaus apskr. VPK problemos išsisprendė – spręskite patys. 


3. Profesinei sąjungai teko kreiptis į PD dėl tuometinio Vilniaus m. VPK padaliniuose pamainomis tarnaujančių pareigūnų neteisingo viršvalandžių apskaičiavimą ir atlyginimo už juos mokėjimo. Profesinė sąjunga siūlė darbdaviui kompensuoti dalį viršvalandinio darbo suteikiant papildomas poilsio dienas ir taip išvengti „70 proc. ribojimo“. Dar daugiau – apskaičiuojant ir išmokant viršvalandžius, buvo susumuoti trijų mėnesių viršvalandžiai ir pritaikytas vieno mėnesio ribojimas, taip finansinėmis manipuliacijomis nesumokant pareigūnams darbo užmokesčio. 

PS buvo informuota, jog PD nurodė Vilniaus m. VPK viršininkui pareigūnams priemokas už viršvalandžius apskaičiuoti už kiekvieną mėnesį atskirai, o ne taikant 3 mėnesių laikotarpio darbo laiko apskaitą. Taip pat, atsižvelgdami į iškilusios problemos aktualumą ir svarbą, pasiūlė Vilniaus m. VPK vadovams ir darbuotojų atstovams organizuoti bendras konsultacijas, siekiant priimti suderintus ir teisėtus sprendimus, užtikrinančius teisingą atlygį už pareigūnų atliktą darbą. Šiuo sprendimu iš viso tuometinio Vilniaus m. VPK pareigūnams buvo gražinta apie 300 tukst. litų neišmokėto darbo užmokesčio, deja didelei daliai pritaikyta 70 proc. riba ir vėl keli šimtai pareigūnų priversti bylinėtis teisme. 

4. PS atkreipė dėmesį, jog sistemingai pažeidžiamos Vidaus tarnybos pareigūnų specialiųjų nekarinių laipsnių suteikimo ir pervardijimo taisyklės, kuriose impertyviai nurodyta, esant atitinkamoms, Vidaus tarnybos statute numatytoms sąlygoms gauti aukštesnį vidaus tarnybos laipsnį, vyresnysis vadovas privalo rašyti išvadą dėl aukštesnio laipsnio suteikimo arba surašyti motyvuotą tarnybinį pranešimą ir supažindinti su juo pareigūną. Manome, jog problema išsisprendė, nes daugiau nusiskundimų dėl nesurašomų teikimų iš narių nesulaukiame. 

5. Buvo kreiptasi į PD dėl išaiškinimo, ar tuometinio Trakų r. PK vadovas turi teisę vienašališkai priiminėti sprendimus, susijusius su mokymosi atostogų apmokėjimu, kuris atskiriems pareigūnams nėra vienodas, o taip pat prašyta atkreipti dėmesį į tai, kad Trakų r. PK vadovybė ignoruoja socialinius partnerius bei nesudaro palankių sąlygų pareigūnams siekti aukštojo teisinio išsilavinimo.


Iš PD gautas atsakymas, jog nuspręsta informuoti visas policijos įstaigas, taip pat ir Trakų r. PK, kad jie priimdami sprendimus, susijusius su mokymosi atostogų apmokėjimu, konsultuotųsi su profesinėmis sąjungomis, o spręsdami dėl apmokėjimo dydžio už mokymosi atostogas darbuotojams, kurie mokosi savo iniciatyva, priimtų sprendimus, lemiančius vienodą apmokėjimą visiems darbuotojams.


6. Kreiptasi į PD siekiant išsiaiškinti, kaip turėtų būti atsiskaityta su darbuotojais, dirbančiais 5 dienas per savaitę po 8 valandas (Vilniaus apskr. VPK VTV Licencijavimo skyriuje, Personalo skyriuje, policijos nuovadose ir kt.), kurie palaiko viešąją tvarką ir vykdo eismo priežiūrą, užkertant kelią nusikalstamoms veikoms ir teisės pažeidimams, rinkimų į LR Seimą metu. Taip pat užklausta dėl maitinimosi išlaidų kompensavimo susidarius aptariamai situacijai.


PD nurodė, jog kilo neaiškumų dėl aptariamo apmokėjimo, todėl savo ruožtu kreipėsi į Socialinės apsaugos ir darbo ministeriją, papildomai informavę, jog neteisingo apskaičiavimo atveju būtų padaryti atitinkami perskaičiavimai. 


Atsakydami dėl maitinimosi išlaidų, nurodė, jog nesant galimybei vykdant tarnybą pasinaudoti teise į pertrauką pailsėti ir pavalgyti paliekant užduoties vietą, tokiu atveju pareigūnams priklauso maitinimosi išlaidų piniginės kompensacijos.


PD Finansų valdyba atsakydama į užklausą, pateikė Socialinės apsaugos ir darbo ministerijos raštą, kuriame nurodyta, jog už darbą poilsio arba švenčių dieną, jeigu jis nenumatytas pagal grafiką, mokama ne mažiau kaip dvigubai darbuotojo darbo užmokesčio, arba darbuotojo pageidavimu suteikiama poilsio diena. Už kurią mokamas vidutinis darbuotojo darbo užmokestis. Taip pat nurodyta, jog sutapus naktiniam darbui su darbu poilsio/švenčių diena, mokamas dvigubas darbo užmokestis. Jeigu darbuotojas pageidauja poilsio dienos, jam turi būti mokamas darbo užmokestis už šeštadienį ir suteikiam apmokama poilsio diena.


7. Kreiptasi į PD dėl policijos pareigūnų, atliekančių analogiškas funkcijas, tačiau, patvirtinus skirtingas pareigybės kategorijas, pareigūnams mokamas skirtingas pareiginis atlyginimas.


PD nurodė, jog Policijos generalinio komisaro 2007 m. liepos 27 d. įsakymu Nr. 5-V-505 patvirtintame Lietuvos policijos sistemos plėtros programos įgyvendinimo priemonių plane numatyta 2008 m. parengti ir patvirtinti policijos pareigūnų teisingo darbo užmokesčio ir socialinių garantijų užtikrinimo priemones. Vėliau, įvykdžius policijos įstaigų pertvarkymą visiems vienodas funkcijas vykdantiems pareigūnams buvo suvienodintos pareigybės kategorijos ir padidintas darbo užmokestis. 

8. Profesinė sąjunga gynė ir neteisingai apkaltintus mūsų narius. Sužinoję, kad profesinės sąjungos nariai buvo neteisingai apkaltinti paėmę kyšį, kreipėmės į PD dėl korupcija viešai apkaltintų pareigūnų reabilitavimo. Lietuvos policijos generalinio komisaro 2007 m. gruodžio 22 d. įsakymu Nr. 5-V-844 patvirtintų „Kovos su korupcija policijoje 2007-2011 metų programa“ bei „Kovos su korupcija 2007-2011 metų programos įgyvendinimu planu“ buvo deklaruota, kad PD sieks reabilituoti nepagrįstai apkaltintus pareigūnus, o konkrečiai yra nurodyta, jog:  „Siekiama, kad pareigūnai nebūtų apkaltinti nepagrįstais korupcinio pobūdžio veiksmais. Per visuomenės informavimo priemones reabilituoti pareigūnus, apie kuriuos yra paskleista tikrovės neatitinkanti informacija“. Profesinė sąjunga prašė imtis priemonių paskleisti informaciją, kad eiliniai patruliai buvo išteisinti ir pagarsinti, kad jiems buvo mesti nepagrįsti kaltinimai. Kartu paprašyta užtikrinti, kad pavaldūs operatyvinę veiklą atliekantys policijos padaliniai griežtai laikytųsi galiojančių teisės aktų, ypatingai, kai operatyvinė veikla ir ikiteisminis tyrimas vykdomas tokiu „jautriu“ klausimu, kaip korupcija policijoje.


Atsakydamas į PS raštą, PD patvirtino, kad nuosprendis, išteisinantis pareigūnus, yra pakankama reabilitavimo priemonė, taip pat nurodė, jog apie PS rašto išnagrinėjimo rezultatus informuotas Lietuvos kriminalinės policijos biuras bei Vilniaus m. VPK vadovai, akcentuojant, kad operatyvinę veiklą vykdančių padalinių pareigūnai savo veikloje griežtai vadovautųsi įstatymais bei kitais galiojančiais teisės aktais. Ko verti departamento planai – spręskite patys. 

9. Dar vienas panašus atvejis buvo kai į PS kreipėsi pareigūnai viešai apkaltinti kuro vagyste. Lietuvos ryto televizijos tinklalapyje patalpintas vaizdo reportažas, kurio ir pavadinimas, ir turinys nevienareikšmiškai skelbė – „patruliai tarnybos metu vogė degalus“. Tokie teiginiai neatitiko tikrovės, nes tarnybiniu patikrinimu buvo nustatytas tarnybinių ir netarnybinių automobilių naudojimo taisyklių atitinkamo punkto reikalavimo pažeidimas, tačiau kaltinimai vagyste paneigti. Pareigūnai prašė suteikti teisinę pagalbą dėl paskleisto šmeižto. Profesinė sąjunga inicijavo tikrovės neatitinkančios informacijos paneigimą. 


PS buvo gautas Lietuvos ryto televizijos generalinio direktoriaus Edmundo Jakilaičio atsiprašymas, kuriame išreikštas apgailestavimas dėl susidariusios situacijos, taip pat nurodyta, kad tikslo apšmeižti neturėta. Paaiškinta, jog VPK per keturias dienas nerado laiko duoti interviu, kuriuo būtų atsakyta į reikšmingus reportažui klausimus ir būtų paneigta vagystės versija.

10. PD buvo keltas klausimas dėl išeitinių kompensacijų apmokestinimo nutraukiant tarnybą dėl sveikatos būklės.


Profesinei sąjungai atsakyta, jog vadovaujantis Vilniaus apskr. Valstybinės mokesčių inspekcijos raštu bei Lietuvos vyriausiojo administracinio teismo nutartimi, pareigūnams priklausančios išeitinės kompensacijos nutraukiant tarnybą dėl sveikatos būklės neapmokestinamos gyventojų pajamų mokesčiu, ir apie tai jau informuotos visos policijos įstaigos. Deja vėliau, naktį pakeitus gyventojų pajamų mokesčio įstatymą, pareigūnams mokamos kompensacijos ir vėl apmokestinamos.

10. PS kreipėsi į PD, prašydama spręsti tarnybinės atsakomybės klausimą dėl Vilniaus apskr. VPK pareigūnų neveikimo, atliekant tarnybinį patikrinimą, kuriuo buvo tiriamas sužalojimo tarnyboje atvejis. Pareigūnas buvo sužalotas, nusikaltėlis sužalojęs pareigūną – nuteistas, tačiau tarnybinis patikrinimas dėl kompensacijos mokėjimo – neleistinai įstrigęs. 


Dėl PS prašymo buvo atliktas tarnybinis patikrinimas, kurio išvadoje konstatuota, jog šiuo atveju pareigūno sužalojimo aplinkybės nekelia didesnių abejonių, o Vilniaus apskr. VPK sprendimas sustabdyti tarnybinį patikrinimą yra nepagrįstas ir neteisėtas. Vilniaus apskr. VPK atsakymas į pareigūno užklausimą dėl tarnybinio patikrinimo eigos įvertintas kaip biurokratizmas.


Įvertinus tarnybinio patikrinimo metu nustatytas aplinkybes, pasiūlyta Vilniaus apskr. pareigūnams, atlikusiems tarnybinį patikrinimą dėl pareigūno sužalojimo ir sustabdžiusiems jį, tarnybinių nuobaudų neskirti, nes pažeidimai padaryti dėl skirtingos teisės aktų nuostatų interpretacijos, tačiau atkreiptinas Vilniaus apskr. VPK viršininko dėmesys į nustatytus pažeidimus ir biurokratizmą. Apie trūkumus informuotos teritorinės ir kitos policijos įstaigos.


11. PS kreipėsi į PD dėl pažymų apie neišmokėtą darbo užmokestį pateikimo pareigūnams. Kai kuriose policijos įstaigose šios pažymos, darbuotojams prašant, nebuvo išduodamos arba išduodamos ne už visą laikotarpį, kai faktiškai buvo nemokamas visas darbo užmokestis.


PD išleido nurodymus, kad policijos įstaigos neturi pagrindo neišduoti darbuotojams jų prašomų pažymų, taip pat nurodyta išduoti tas pažymas ir už tuos laikotarpius, kai policijos įstaigoje nebuvo dirbama su atitinkama buhalterinės apskaitos programa.


12. Profesinė sąjunga visus šiuos metus ne tik kėlė ginčus, bet ir bandėm bendromis jėgomis spręsti įvairias problemas, siūlė pagalbą ir bendradarbiavimą darbdaviams. Jei pamenate, 2007 m. policija kamavo itin didelės vadinamojo „nekomplekto“ problemos. Profesinė sąjunga siekdama pagerinti susiklosčiusią situaciją ir padėti sumažinti darbuotojams tarnybos krūvius bei garantuoti žmoniškas tarnybos sąlygas bei efektyvų įstaigų darbą, kreipėsi į PD struktūrinių padalinių bei teritorinių įstaigų vadovus. Profesinė sąjunga pasiūlė nemokamai skelbti informaciją apie laisvas pareigybes vidaus reikalų įstaigose, vykdomas atrankas bei supažindinti kandidatus su priėmimo į vidaus tarnybą tvarka ir reikalavimais. Deja ši iniciatyva nesulaukė platesnio įstaigų vadovų palaikymo, o vėliau, sustabdžius naujų asmenų priėmimą į vidaus tarnybą šią iniciatyvą teko apskritai pamiršti.  


Praėjusią kadenciją susirašinėjom ne tik su PD ir skundėm Vilniaus apskr. VPK veiksmus. Daug dėmesio bei pastangų buvo skirta ir pasieniečių problemoms analizuoti ir spręsti. 


1. Profesinė sąjunga kreipėsi į VSAT Vilniaus rinktinę dėl pareigūno, kuriam nebuvo apmokėtos įstatymu garantuojamos komandiruotės išlaidos. Vėliau profesinėje sąjungoje gautas atsakymas, jog klaida ištaisyta ir minėtos išlaidos padengtos, o dėl neteisėtų veiksmų atliekamas tarnybinis patikrinimas.


2. Kreiptasi į VSAT dėl administracijos pareigūnų savivalės vykdant vidaus administravimą. Išdėstytos pastabos dėl tarnybinių patikrinimų atlikimo kokybės, tikrinamų pareigūnų teisių neužtikrinimo, daromo spaudimo bei galimai netinkamo poligrafo naudojimo.


VSAT iš dalies sutiko su išsakytomis pastabomis. Akcentavo, jog Vilniaus rinktinėje pastebi tam tikrų nesklandumų tarnybinių patikrinimų atlikimo srityje, dėl ko ne kartą tiek raštu, tiek žodžiu atkreiptas vadovybės dėmesys į netinkamą tyrimų atlikimą. Taip pat paprašė ateityje informaciją sukonkretinti, siekiant konstruktyviau išspręsti iškilusias problemas.


3. VSAT Vilniaus rinktinę kreiptasi ir dėl darbo laiko apskaitos, prašant paaiškinimų dėl darbo laiko pradžios ir pabaigos fiksavimo bei siekiant išsiaiškinti ar pasirengimas tarnybai įskaitomas į tarnybos laiką. Profesinėje sąjungoje gautas atsakymas, nurodant jog pasiruošimas tarnybai įskaitomas į darbo laiką, o iš narių sužinota, jog buvo pakoreguota darbo laiko apskaitos praktika. 


Apibendrinant bendradarbiavimą su VSAT prie LR VRM Vilniaus rinktine pažymėtina, jog daug derybų su rinktinės vadovybe ir administracija yra nedokumentuotos, vyksta žodžiu, o jose pasiekiami visoms šalims priimtini susitarimai, kurių daugiau ar mažiau laikomasi. Deja tenka konstatuoti, jog tarnybinių patikrinimų išvadų kokybė neprilygsta kitose vidaus reikalų įstaigose atliekamų patikrinimų kokybei, o į eilinį pasienietį neretai vis dar žiūrima kaip į potencialų nusikaltėlį. 


Atskiro aptarimo reikalauja KĮ LR VRM Reprezentacinio pučiamųjų orkestro situacijos apžvalga. 


1. Profesinė sąjunga nekartą kėlė tuometinio orkestro vadovo problemą. Buvo kreiptasi į VRM ministrą dėl socialinio dialogo problemų su LR VRM Reprezentacinio pučiamųjų orkestro vadovu.


PS buvo informuota, jog VRM įpareigojo Orkestro meno vadovą ir vyriausiąjį dirigentą gerbti teisėtų darbuotojų atstovų teises, netrukdyti jiems veikti, priimant sprendimus, galinčius turėti įtakos darbuotojų teisinei padėčiai, konsultuotis su darbuotojų atstovais, teikti darbuotojų atstovams būtiną informaciją, nustatyta tvarka derinti darbo grafikus bei tinkamai vykdyti kitas pareigas, susijusias su darbuotojų atstovais.

2. Vėliau kilo nemažai problemų dėl VRM kilusių idėjų pertvarkyti orkestrą. Buvo baiminamasi, jog pavertus orkestrą eiline VšĮ orkestras bus pasmerktas merdėti. Profesinės sąjungos orkestrantų ir administracijos dėka pavyko įrodyti ministerijai, jog toks kolektyvas profesionaliai reprezentuojantis vidaus tarnybą yra reikalingas, o tokie, vadinamieji policijos orkestrai, yra plačiai paplitusi praktika daugelyje vakarų valstybių. Laimei, susiformavęs kolektyvas nebuvo išardytas, orkestrui buvo suteiktas koncertinės įstaigos statusas, darbuotojams tai suteikė socialines garantijas, kurios priklausė muzikantams. 

3. Kreiptasi į VRM dėl meno darbuotojų, dirbančių VRM Reprezentaciniame pučiamųjų orkestre, darbo užmokesčio didinimo perspektyvų. Prašoma pateikti duomenis, kokia apimtimi planuojama didinti orkestro meno darbuotojų darbo užmokestį ir šiam užmokesčiui skiriamus asignavimus.


Gautas atsakymas, jog Kultūros ir meno darbuotojų darbo užmokesčio didinimo 2009-2011 metų programos įgyvendinimui prašoma papildomai skirti 144,4 tūkst. darbo užmokesčiui ir, jei lėšos bus gautos, darbo užmokesčiai bus didinami Vyriausybės programoje numatyta apimtimi.


4. Profesinė sąjunga kreipėsi į VRM Reprezentacinio pučiamųjų orkestro direktorę reikalaudama ištirti incidentą, kai renginio metu buvo nesunkiai sužalotas orkestro atlikėjas, kuriam vienas iš besitreniruojančių futbolininkų pataikė kamuoliu į koją. Taip pat prašyta imtis prevencinių priemonių, kad ateityje būtų išvengta panašių incidentų, apie tai informuojant PS. 


Gautas atsakymas, jog tikrinimas dėl aptariamo įvykio atliktas, nustatytos nelaimingo atsitikimo darbe priežastys – blogas renginio organizavimas. Tyrimo medžiaga pateikta darbo inspekcijai bei Valstybinio socialinio draudimo fondo valdybai. Sutartyse su renginių organizatoriais bus detalizuotos renginių organizavimo sąlygos bei prievolė užtikrinti kūrybinių darbuotojų saugumą. Atlikus nelaimingo atsitikimo darbe tyrimą profesinės sąjungos nariui buvo kompensuotas dėl nelaimingo negautas darbo užmokestis. 

5. Kartu su orkestro muzikantais buvo parengtas ir orkestro administracijai pateiktas priemonių planas, kurias siūlyta įgyvendinti siekiant atgaivinti orkestro veiklą, pritraukti naujų muzikantų, suaktyvinti meninę atlikėjų raišką. Profesinės sąjungos žiniomis, kai kurie profesinės sąjungos pateikti pasiūlymai jau yra įgyvendinami. 


Vykdant profesinės sąjungos veiklą, neretai nepakakdavo vien kreiptis į darbdaviams vadovaujančią, „vyresniąją“ instituciją. Ne kartą teko kreiptis ir į politinę šalies valdžią.  

Profesinė sąjunga kreipėsi į VRM, prašydama išaiškinti situaciją dėl pareigūnų teisės verstis individualia veikla turint verslo liudijimą, individualaus ūkininkavimo.


Vidaus reikalų ministerijos nuomone, pareigūnų vertimasis individualia veikla turint verslo liudijimą, ūkininkavimas nepažeistų Vidaus tarnybos statute numatytų draudimų bei apribojimų dėl antro darbo. Taip pavyko aiškiai apibrėžti kokia veiklą pareigūnams yra draudžiama statutu. Vėliau profesinė sąjunga aktyviai prisidėjo prie Valstybės tarnybos įstatymo pakeitimo, kuriuo suteikta teisė vidaus tarnybos pareigūnams gauti leidimą dirbti kitą darbą, jei tai nesukelia viešųjų ir privačių interesų konflikto. 

Įvertinusi susidariusią kritinę situaciją dėl vėl mažėjančio pareigūnų darbo užmokesčio ir agresyvių „naktinių“ Seimo sprendimų, PS inicijavo kreipimąsi į LR Prezidentą kartu su kitomis viešajame sektoriuje veikiančiomis profesinėmis sąjungomis. Profesinės sąjungos prašė prezidento pasinaudoti LR Konstitucijos suteikta veto teise ir grąžinti Seimui lengvabūdiškai priimtą įstatymą, kuriuo nuo 2009 m. sausio 1 d. pareiginės algos bazinis dydis sumažėja iki 475 Lt. Taip pat buvo prašoma kreiptis į Konstitucinį Teismą, siekiant nustatyti, ar tokio pobūdžio įstatymo pataisos atitinka LR Konstituciją, tokiu būdu siekiant užkirsti kelią valstybės tarnybos naikinimui. Be to, buvo prašoma krizės akivaizdoje Seimo priimamus įstatymų projektus įvertinti ne tik ekonominiu ar viešųjų ryšių aspektu, bet ypatingą dėmesį atkreipti į būtinybę užtikrinti viešąją tvarką bei poreikį sumažinti gilėjančių socialinių žaizdų sukeliamus padarinius.


Deja J.E. LR prezidentas nesureagavo į šį profesinių sąjungų prašymą.


Visai neseniai PS priminė antisanitarinių sostinės policijos pareigūnų darbo sąlygų problemą. Profesinė sąjunga kreipėsi į Prezidentę dėl skurdžių pareigūnų darbo sąlygų, neatidėliotino komisariatų pastatų remonto bei galimo darbuotojų bei sulaikytų asmenų teisių pažeidimo. Prie kreipimosi pridėtos klaikios būklės patalpų fotografijos. 


Iš LR Prezidento kanceliarijos gautas raštas, kuriame išreiškiamas pasibaisėjimas pareigūnų darbo sąlygomis. Pabrėžta, kad netoleruotinos darbo sąlygos turi būti šalinamos. Nurodyta, kad susitikimuose su PD vadovybe aptarti galimi sprendimai. Šiais metais bus skelbiami projektų įgyvendinimo konkursai, viename iš kurių numatyta 1 ir 5 PK bei VPK areštinės pastatų statyba. Išsakyta pozicija, jog pareigūnų tinkamos darbo sąlygos turi tapti svarbiausiu PD vadovybės prioritetu. Todėl PD turi parengti nuoseklią policijos eksploatuojamų pastatų statybos bei renovacijos programą ir imtis intensyvaus jos įgyvendinimo biudžeto lėšomis. Prezidentūra apgailestavo, jog dėl ekonomikos nuosmukio teko sustabdyti ne vieną projektą bei dėkojo už aktyvią veiklą ginant pareigūnų teises.

Profesinė sąjunga įvairiais lygiais kėlė klausimus susijusius su profesinės sąjungos nariu darbo socialinėmis ir ekonominėmis teisėmis iš viso išsiųsta:

1. PS aktyviai domėjosi Vilniaus apskr. VPK 2007 metais šiai policijos įstaigai skirtų lėšų panaudojimu.

2. domėjosi Elektrėnų PK lėšų paskirstymu ir panaudojimu.

3. reikalavo informuoti apie Vilniaus apskr. VPK migracijos ir pasų poskyrio reorganizacijos tikslus, vykdymo planą, numatomas pasekmes ir kt.

4. pateikė užklausą, teiraudamiesi, ar pareigūnai, sudarę kario savanorio tarnybos sutartį turi teisę gauti išmokas, susijusias su kario savanorio tarnyba organizuojant krašto apsaugą.

5. taip pat pareikalavo derinti su PS kai kurių įstaigų darbuotojų darbo grafikus bei pateikė savo pastabas dėl darbo organizavimo trūkumų.

6. rekomendavo informuoti darbuotojus apie visiškos materialinės atsakomybės sutarčių pasirašymą tik pačiam pareigūnui sutinkant bei siūlė parengti pavyzdinę visiškos materialinės atsakomybės sutartį, pateikė pastabas dėl sutarties turinio.

7. reikalavo derinti su PS atitinkamų įstaigų įvairius vidaus dokumentus, tvirtintus darbdavio įsakymu, ir pateikė savo pastabas.

8. teikė pagalbą pareigūnams, nukentėjusiems nuo tiesioginių vadovų savivalės ir neetiško elgesio.

9. reikalavo įskaičiuoti pertauką pailsėti ir pavalgyti į darbo laiką tuose darbuose, kuriuose nėra galimybės pietų pertraukos naudoti savo nuožiūra.

10. tarpininkavo perkeliant darbuotojus į kitas pareigas.

11. dalyvavo reorganizacijose ir teikė savo pasiūlymus, stebėjo, kad būtų laikomasi teisės aktų nustatytos tvarkos ir reikalavimų.

12. dalyvavo kituose pasitarimuose, komisijose ir pan. sprendžiant organizacinius vidaus klausimus.

13. darbuotojams prašant, tarpininkavo dėl 12 val. budėjimo pamainos trukmės pakeitimo į 24 val. pamainos trukmę.

14. įspėjo atitinkamos įstaigos vadovą dėl galimo trukdymo profesinės sąjungos veiklai, kadangi tokie veiksmai užtraukia baudžiamąją atsakomybę.

15. tam tikrais atvejais, esant darbuotojų nusiskundimams, tikrino darbo laiko apskaitos žiniaraščius.

16. nuolat stebėjo aktualių įstatymų projektus ir aktyviai teikė savo pasiūlymus bei dalyvavo įvairiose darbo grupėse bei Seimo komitetų posėdžiuose. Aktualiausi ir daugiausiai darbo sanaudų pareikalavę įstatymų projektai: Valstybės tarnybos įstatytmas, Vidaus tarnybos statutas, Pareigūnų ir karių valstybinių pensijų įstatymas, žinoma ir kt. teisės aktai, susiję su pareigūnų socialinėmis garantijomis, darbo sąlygomis bei darbo užmokesčiu.

17. teikė užklausą Vidaus reikalų ministrui dėl to, ar esant tarnybiniam nusižengimui vadovas privalo skirti vieną iš tarnybinių nuobaudų, ar turi teisę savo nuožiūra netaikyti tarnybinės atsakomybės.

18. reikalavo informuoti apie rengiamus konkursus į laisvas pareigybes, planuojamus atestacijos bei kvalifikacinių kategorijų suteikimo komisijos posėdžius, pagal galimybes juose dalyvavo.

19. kėlė problemą dėl suminės darbo laikos apskaitos reglamentavimo spragų.

20. kreipėsi dėl darbo laiko švenčių dienomis apskaitymo ir mokėjimo, taip pat kėlė problemą dėl netinkamo darbo užmokesčio apskaičiavimo

21. išreiškė griežtą ir išsamiai motyvuotą nepritarimą siūlymui patruliams dirbti ekipažuose po vieną.

22. Policijos departamente vienam iš vadovų pateikus pasiūlymą dėl tarnybinės drausmės stiprinimo, PS pateikė savo nuomonę, jog vadovybė jau ėmėsi baudžiamųjų priemonių – t.y. neviešų ir netikėtų patikrinimų, taikytos tarnybinės atsakomybės paviešinimo ir pan., pažymėjo, jog ne mažiau svarbios ir kitos primonės, tokios kaip asmeninis vadovų pavyzdys, tvirtos moralinės nuostatos, taip pat pasiūlė į probleminių klausimų sprendimą įtraukti socialinius partnerius.

23. kelta problema dėl pasieniečių darbo sąlygų, kai pėsčiajam patruliui numatytas saugoti pasienio ruožas siekia iki 10 km. ir reikalaujama, jog būtų užtikrinta sienos apsauga.

24. aptikus Patrulių rinktinės tarnybiniuose automobiliuose prietaisus, panašius į sekimo aparatūrą, kreiptasi į PD prašant išsiaiškinti, kas galėjo sumontuoti slaptą įrangą ir ar tokios įrangos sumontavimas tarnybiniuose automobiliuose neprieštarauja atitinkamiems LR teisės aktams.

25. kreiptasi į PD prašant inicijuoti nešališką psichologinio mikroklimato tyrimą Vilniaus m. VPK (2008 m.) tam, kad būtų ištirti pareigūnų nusiskundimai vadovybės sprendimais. Įvertinus, jog toks tyrimas pareikalautų didelių finansinių sanaudų, PS pasiūlė prisidėti prie tokio tyrimo finansavimo.

26. domėtasi pareigūnų skatinimo tvarka ir atrankos kriterijais, taip pat priežastimis, kodėl kai kurie pareigūnai pašalinti iš skatinamų pareigūnų sąrašo.

27. spręsti klausimai dėl papildomų funkcijų įtraukimo į pareigybės aprašymą, jas keičiant dėl reorganizacijos ar kitų struktūrinių pertvarkymų.

28. itin aktyviai kelta problema dėl privalomosios karinės tarnybos iki 1990 m. kovo 11 d., kai nuo šios datos neskaičiuojamas stažas pareigūno pensijai gauti. PS siūlė pratęsti šį laikotarpį iki 1991 m. lapkričio mėn, kadangi PS turimais duomenimis būtent 1991 m. rugsėjo-lapkričio mėn. asmenys buvo paleisti iš privalomosios karinės tarnybos.

29. atkreiptas Švenčionių r. PK vadovo dėmesys į tai, kad organizuojant Operatyvaus valdymo poskyrio tarnybos darbą, pasitaiko tokių atvejų, kai minėtame poskyryje pavedama budėti tik pirminės grandies pareigūnus, į pamainą neskiriant vidurinės grandies pareigūnų, ir išsamiai motyvuota, kodėl tai prieštarauja tiek atitinkamiems teisės aktams, tiek pareigybės aprašymams.

30. išsakyta pozicija dėl siūlomos nustatyti darbo laiko pradžios nuo 7.30 val. Vilniaus apskr. VPK dirbantiems pareigūnams. Siūlyta aiškiai apibrėžti darbuotojų teisę pasirinkti darbo laiko pradžią tam tikrame intervale.

31. pateikti pasiūlymai dėl patrulių veiklos instrukcijos nuostatų keitimo bei prašyta įtraukti PS atstovus į darbo grupę, sudarytą Policijos departamente.

32. kreiptasi į LP generalinį komisarą, siekiant atkreipti dėmesį į Vilniaus apskr. VPK vidaus tyrimų darbuotojų elgesį, kai tiriami piliečių skundai dėl pareigūnų veiksmų jų atžvilgiu. Nurodoma, jog besiskundžiantys asmenys neretai būna konfliktiški, siekia atkeršyti jų pažeidimus principingai užfiksavusiems pareigūnams. Tarnybinio aptikrinimo išvadose itin dažnai pasitaiko neteisėtų elementų, kai pareigūnus siūloma neteisėtai įspėti, nepaliekant galimybės įrodyti savo tiesą teisme, kadangi įspėjimas nėra tarnybinė nuobauda.

33. PS, aktyviai bendradarbiaudama su nariais, dirbančiais VRM Reprezentaciniame pučiamųjų orkestre, surinko, sugrupavo ir apibendrino kolektyvo narių pastebėjimus, matomus veiklos trūkumus ir pasiūlymus, kaip būtų galima pamėginti spręsti susidariusią neigiamą situaciją kolektyve.

34. operatyviai reaguojant į Teisingumo ministro projektą dėl pareigūnų nedarbingumo apmokėjimo prilyginimo darbuotojams, dirbantiems pagal darbo sutartis, buvo kreiptasi į atitinkamas institucijas bei pareigūnus su išreikštu pasipiktinimu dėl griaunamos pareigūnų socialinių garantijų sistemos, aktyviai dalyvaujama aktualiose darbo grupėse bei atitinkamuose Seimo komitetuose.

35. kreiptasi į PD dėl Vilniaus apskr. VPK neveikimo įvykus nelaimingam atsitikimui darbe, kai dėl įvykio buvo nuspręsta nepradėti tarnybinio patikrinimo.

Bylinėjimo teismuose statistika:

Profesinė sąjunga nėra vien tik raštų ir raštiškų nuomonių rengimo kontora – nepavykus susitarti geruoju ir išreikalauti įvykdyti raštu pateiktų reikalavimų, profesinės sąjungos teisininkai padeda nariams bylinėtis teismuose. Iš viso profesinė sąjunga per 3 metus pareigūnus atstovavo daugiau kaip XXX bylų. Trumpai ir apibendrintai aptarsiu kai kurias svarbiausias ir įdomiausias bylas.  

4 laimėtos bylos (dėl kompensacijų priteisimo pareigūnams, kuriems buvo sutrikdyta sveikata vykdant tarnybines pareigas.

Teismas įpareigojo išmokėti kompensacijas pareigūnams, kuriems buvo sužalota sveikata vykdant tarnybines pareigas (darbdaviai išmokėjo 21 000 Lt, 22 000 Lt ir 30 000 Lt, 52 365 Lt. dydžio kompensacijas).

4 laimėtos bylos (dėl tarnybinių nuobaudų panaikinimo)

Teismas dviem atveju pareigūnui panaikino paskirtą tarnybinę nuobaudą, kitais dviem atvejais – panaikino tarnybinę nuobaudą paskirdamas švelnesnę tarnybinę nuobaudą.

3 laimėtos bylos (dėl materialinės atsakomybės taikymo)

Teismas panaikino Vilniaus apskr. VPK viršininko įsakymą, kuriuo buvo nuspręsta išskaičiuoti iš pareigūnės darbo užmokesčio už išmokėtas važiavimo į tarnybos vietą ir atgal kompensacijas, sudarančias 1204,64 Lt. Teismas konstatavo, kad pareigūnė materialinės žalos darbdaviui nepadarė.

Kitoje byloje pareigūnas teismui ginčijo darbdavio VSAT Vilniaus rinktinės sprendimą, kuriuo buvo išskaičiuota iš jo darbo užmokesčio gauta važiavimo išlaidų kompensaciją. Teismas pripažino darbdavio veiksmus neteisėtais ir įpareigojo pareigūnui grąžinti neteisėtai iš darbo užmokesčio išskaičiuotą  1051,79 Lt sumą. Teismas konstatavo, kad pareigūnė materialinės žalos darbdaviui nepadarė.

Dar vienoje byloje teismas panaikino Viešosios policijos apsaugos tarnybos viršininko įsakymą dėl materialinės atsakomybės taikymo ir pareigūnas buvo apgintas nuo reikalavimo sumokėti 2000 Lt. žalos. 

3 laimėtos bylos (dėl pusės mokymosi laipkotarpio įskaičiavimo į vidaus tarnybos stažą)

Teismas įpareigojo darbdavį perskaičiuoti pareigūnų vidaus tarnybos stažus įskaičiuojant pusę mokymosi laikotarpio aukštesniojoje mokykloje.

3 laimėtos bylos (dėl stažų perskaičiavimo)

Teismas įpareigojo darbdavius perskaičiuoti pareigūnų vidaus tarnybos stažus įskaičiuojant laikotarpius dirbtus pagal darbo sutartį.

1 laimėta byla (dėl stažo perskaičiavimo)

Teismas įpareigojo Vilniaus apskr. VPK perskaičiuoti pareigūno vidaus tarnybos stažą ir stažą Lietuvos valstybei įskaičiuojant laikotarpius kuomet pareigūnas būdamas policijos rezerve vykdė viešosios tvarkos palaikymo pareigas.

1 laimėta byla (dėl neteisėto atsisakymo mokėti pareigūnui butpiningius)

Teismas įpareigojo VSAT Vilniaus rinktinę mokėti pareigūnui butpinigius.

2 laimėtos bylos (dėl neišmokėtos išeitinės kompensacijos dalies priteisimo – GPM išskaitymo)

Teismas priteisė atleistiems pareigūnams iš vidaus tarnybos pagal Statuto 53 straipsnio 1 dalies 15 punktą (jei dėl laikino nedarbingumo neatvyko į tarnybą daugiau kaip 120 kalendorinių dienų iš eilės arba daugiau  kaip 140 kalendorinių dienų per paskutinius 12 mėnesių) darbdavio neteisėtai iš išeitinės kompensacijos išskaičiuotą gyventojų pajamų mokestį.

12 laimėtų bylų (dėl neišmokėtos išeitinės kompensacijos dalies priteisimo – GPM išskaitymo)

Teismas priteisė atleistiems pareigūnams iš vidaus tarnybos pagal Statuto 53 straipsnio 1 dalies 4 punktą (kai pareigūnas negali tarnauti dėl sveikatos būklės, esant atitinkamai Centrinės medicinos ekspertizės komisijos išvadai) darbdavio neteisėtai iš išeitinės kompensacijos išskaičiuotą gyventojų pajamų mokestį.

1 laimėta byla (dėl vidutinio darbo užmokesčio priteisimo)

Pareigūno atleidimo iš tarnybos dieną VSAT Vilniaus rinktinė su juo visiškai neatsiskaitė, todėl pareigūnas teisme reikalavo priteisti vidutinį darbo užmokestį už uždelsimo atsiskaityti laiką. Teismas priteisė pareigūnui iš buvusio darbdavio VSAT Vilniaus rinktinės už uždelsimo atsiskaityti laiką 502 Lt.

1 laimėta byla dėl žalos atlyginimo

Darbdavys neteisėtai paskirdamas tarnybinę nuobaudą sukėlė darbuotojui neturtinę žalą, kuria pavyko išieškoti iš darbdavio (400 Lt.) 

3 laimėtos bylos dėl draudimo išmokų

SoDra atsisakydavo apskaičiuoti pareigūnams priklausančias draudimo sumas, motyvuodama, kad pareigūnų draudimas nuo nelaimingų atsitikimų nėra numatytas Vidaus tarnybos statute. Vienoje iš šių bylų buvo kreiptasi į LR Konstitucinį teismą, kur pasiektas išaiškinimas, jog pareigūnai, pradėję tarnauti policijoje iki Vidaus tarnybos statuto priėmimo yra draudžiami valstybės lėšomis nuo nelaimingų atsitikimų ir šis draudimas kyla iš teisėtų lūkesčių apsaugos principo. 

Viena byla dėl draudimo laimėta įrodžius, kad SoDros ekspertai netinkamai traktavo pareigūnui diagnozuotą traumą (raumens įplyšimas), laikydami, kad draudimo išmoka mokama tik plyšus raumeniui. Teisme pavyko įrodyti, kad raumens „įplyšimas“ yra dalinis raumens plyšimas ir draudimo išmoka priklauso. 

Akivaizdu, kad profesinės sąjungos teikiama teisinė pagalba yra kvalifikuota ir darbdavius ne kartą esame rimtai prirėmę prie sienos. Deja, lieka tik apgailestauti, jog ne visada nariai yra pasiryžę bylinėtis ir ieškoti teisybės, o teismas ne visada priima teisine logika suvokiamus sprendimus.  

Derybos, atstovavimas, mediacija.


Turbūt neįmanoma suskaičiuoti kiek profesinės sąjungos teisininkai, tarybos nariai ar aš pats suteikiau konsultacijų, patarimų, kitokios pagalbos profesinės sąjungos nariams. Didelė, ar net didžiausia profesinės sąjungos veiklos yra neformali – vykdoma derybų, pokalbių su vadovais būdu, siekiant kompromisų ir kiek įmanoma visiems priimtinų sprendimu. Kalbos pradžioje užsiminiau apie „gyvą“ neformalų bendradarbiavimą su VSAT prie LR VRM Vilniaus rinktinės vadovybe, reikia pasidžiaugti, jog panašus bendravimas vyko ir su buvusios Viešosios policijos apsaugos tarnybos vadovybe, pirmieji žingsniai socialinio dialogo keliu žengiami ir su rinktinės „Vytis“ vadovybe, orkestro vadove ir t.t. Ne vieną kartą derybų būdu pavyko išvengti nepageidautinų situacijų – nepagrįstų tarnybinių ar drausminių nuobaudų, betarpiškai išsiaiškinti nesusipratimus tarnyboje ir užbėgti panašiems nesklandumams už akių, išvengti nepageidautinų teisminių ginčų ar problemų viešinimo. Manau jog toks neformalus bendradarbiavimas yra perspektyviausia veiklos sritis, nes tik ginčuose ir diskusijose gali gimti tiesa. 

Poilsis, laisvalaikis, parama nariams ir kita veikla

Profesinė sąjunga per šiuos tris metus surengė ne vieną ryškų renginį ar prisidėjo prie jų finansavimo. Iš viso per tris metus surengta ar iš dalies finansuota daugiau kaip 20 renginių. Kasmetiniai kalėdiniai renginiai vaikams tapo gera tradicija ir ji sėkmingai tęsiama. Profesinė sąjunga surengė krepšinio turnyrą, organizavo 2009 m. respublikinės profesinės sąjungos sąskrydį pajūryje, solidžiai paminėjo profesinės sąjungos dešimtmečio jubiliejų. Taip pat paminėtina ir tai, jog profesinė sąjunga prisidėjo prie smulkesnių, nedideliuose kolektyvuose organizuotų renginių pareigūnams ir jų šeimų nariams. 

Profesinė sąjunga kiekvienais metais organizuoja poilsį savo nariams. Mes neturime nuosavų poilsinių ar poilsiui tinkamų patalpų, tačiau viso sezono nuomos sutartys su poilsiaviečių savininkais leidžia pasiūlyti profesinės sąjungos nariams pigesnes paslaugas ir taip sudaryti galimybę apsilankyti Lietuvos pajūryje. Per tris metus profesinės sąjungos organizuotomis ir iš dalies kompensuotomis  poilsio galimybėmis pasinaudojo 179 nariai su šeimomis. 

Profesinė sąjunga visomis išgalėmis stengiasi padėti bėdoje atsidūrusiems savo nariams – praėjusios kadencijos metu suteikta net 250 pašalpų profesinės sąjungos nariams ar jų artimiesiems (profesinės sąjungos narių mirties atveju). Be to – profesinė sąjunga nuolat suteikia beprocentes paskolas savo nariams. Per tris ataskaitinius metus  tokiomis paskolomis pasinaudojo 60 narių. 

Profesinė sąjunga turi savotišką, per ilgus metus sukauptą, ”stabilizacinį fondą”, kuris laikomas kaip veiklos finansavimo garantas ekstremalių situacijų atveju. Šio fondo pinigai laikomi kaip terminuotas indėlis, o palūkanos panaudojamos profesinės sąjungos veiklai finansuoti. Per ataskaitinį laikotarpį kaip palūkanos gauta ir panadota daugiau kaip 20 tukst. litų. 

Profesinės sąjungos suorganizuotomis pigesnėmis sporto klubo paslaugomis kas mėnesį naudojasi daugiau kaip XX narių, o baseiną lanko apie XX narių. 

Profesinės sąjungos nario pažymėjimas suteikia daug papildomos naudos – profesinės sąjungos nariai gali naudotis net XX nuolaidomis naudodamiesi įvairiomis paslaugomis. 

IŠVADOS 


Pristatydamas per šią kadenciją tarybos nuveiktus darbus galiu drąsiai teigti kad profesinė sąjunga veikė aktyviai, galbūt ne visada pavyko pasiekti užsibrėžtų tikslų, tačiau apžvelgtų darbų gausa leidžia tvirtinti, jog aktyvus veikla vyko visuose profsąjunginės kovos frontuose su visomis negerovėmis, taip pat akcentuosiu, kad visos problemos visų pirma buvo iškeltos eilinių profesinės sąjungos narių ir tai atspindi pagrindines demokratijos ir profsąjungų judėjimo idėjas. Tik veikdami kartu, tik pasitardami vieni su kitais, pasidalindami geriausia praktika ir susiklausydami su darbdaviais ir būdami susitelkę galime pasiekti geriausiu rezultatų, jaustis saugiai ir užtikrintai. 


Apibendrindamas bylinėjimosi patirtį atskirai paminėsiu tokias išskirtines bylas, kuriose suformuota teismų praktika ar padėti pagrindai praktikos formavimui, o šios praktikos naudą, dažnai to net nesuprasdami, jaučia visi pareigūnai.

· Byloje dėl pareigūnams priklausančio sveikatos draudimo profesinei sąjungai pavyko pasiekti, kad būtų kreiptasi į Konstitucinį teismą ir įrodyti, jog pareigūnai yra draudžiami nuo nelaimingų atsitikimų, o Socialinio draudimo fondo valdybos teritoriniai skyriai privalo skaičiuoti draudimo išmokų dydį. Šiuo metu draudimo išmokos mokamos beveik be kliūčių ir profesinės sąjungos apginta teise gali naudotis visi pareigūnai. 

· Byloje dėl pusę mokymosi laiko aukštesniojoje mokykloje įskaitymo į vidaus tarnybos stažą pavyko įrodyti, jog darbdaviai neteisingai neskaičiavo pusės mokymosi laiko ir šiuo metu, darbdaviai aiškiais atvejais įskaičiuoja puse mokymosi laiko ne teismo tvarka, o šios praktikos nauda jau pasinaudojo nemažai pareigūnų. 

· Profesinei sąjungai aktyviai ėmus ginčyti sprendimus nušalinti pareigūnus nuo pareigų tarnybinio patikrinimo atlikimo laikotarpiui, pavyko „atvėsinti“ kai kuriuos nušalinimu piktnaudžiauti ėmusius vadovus. 

Profesinės sąjungos veikloje ne vien bylinėjomės. Neretai akivaizdžiai matosi, kad pareigūnų padėčiai pagerinti reikia inicijuoti teisės aktų pakeitimus. Profesinė sąjunga per šį laikotarpį inicijavo ne vieną teisės aktų pakeitimą ar priėmimą. 

· Itin svarbiu nuveiktu darbu įvardinčiau profesinės sąjungos tarybos narių Rimo Armaičio ir Gintauto Lagunavičiaus pastangomis kartu su respublikine profesine sąjunga 2007 m. liepos mėn. iškovotą 490 Lt. bazinį dydį. 

· Atskirai paminėtinas Pareigūnų ir karių valstybinių pensijų įstatymas, kai buvo parengtas ir iki šiol ginamas įstatymo pakeitimo projektas, kurį priėmus būtų įskaitytas privalomos karinės tarnybos laikas kitų valstybių ginkluotosiose pajėgose. 

· Taip pat paminėtina ir labai svarbus Vilniaus apskr. VPK viršininko įsakymas, kuriuo patvirtinta pareigūnams už papildomas užduotis mokamų priedų ir priemokų mokėjimo tvarka, kuria pavyko nustatyti šiokias tokias taisykles ir išreikalauti kad papildomi darbai būtų apmokami. Deja, dėl sunkmečio ši tvarka pastaruoju metu yra šiek tiek nustumta į šalį.

· Dar vienu svarbiu pasiūlymu paketu įvardinčiau Policijos patrulių veiklos instrukcijos pakeitimus, deja policijos departamentas inicijavęs pakeitimų rengimą, neleistinai ignoruoja šią problemą ir situacija nesikeičia jau kurį laiką, nors generalinis komisaras ir deklaruoja gerą valią. 

Per šiuos tris metus pavyko suvaldyti ne vieną įtemptą situaciją – paminėtinas Pirmojo PK Prevencijos skyriaus steigimas, kai buvo pakeisti pareigybės aprašymai negavus pareigūnų sutikimo. Pavyko įrodyti darbdaviui, kad tokie veiksmai yra neteisėti ir pataisyti netinkamus pareigybių aprašymus įrašant į juos, jog pareigūnas veiklą vykdo jam priskirtoje konkrečioje apylinkėje, tokiu būdu apsaugant viešosios policijos tyrėjų interesus. Pavyko išsireikalauti, kad profesinių sąjungų atstovai dalyvautu rengiant reorganizacijas ir galėtų gauti visą informaciją apie įstaigų pertvarkymus. Ne kartą be teismo pavyko įtikinti darbdavius, jog tarnybinės nuobaudos paskyrimas bus neteisėtas veiksmas, kartu išaiškinant darbuotojams jų klaidas ir tokiu būdu užtikrinant ir drausmę ir apginant darbuotojų teises.  Visi šie, ir dar daugelis nepaminėtų pasiekimų, prisidėjo prie bendros darbinės atmosferos gerinimo, pagarbos pareigūnų teisėms ir laisvėms. 


Baigdamas paminėsiu, jog profesinė sąjunga ir aš pats asmeniškai ne kartą sulaukiau nedviprasmiškų siūlymų mažiau kištis į vidaus reikalų įstaigų veiklą, siūlymų labiau rūpintis profesinės sąjungos narių laisvalaikiu, pramogomis, ekskursijomis, o ne narių teisėmis. Turbūt suprantat, jog tokie pasiūlymai dažniausiai skambėjo iš administracijos atstovų. Tokius dviprasmiškus siūlymus visada laikiau savotišku profesinės sąjungos veiklos įvertinimu – tik laisva profesinė sąjunga drąsiai gina visų savo narių teises, tik laisvi pareigūnai nesileidžia trypiami ir tik nelabai kompetentingi smulkesnio rango vadovai su ilgesiu prisimena, kai profesinės sąjungos viso labo tik dalindavo paskyras skalbimo mašinoms ar kelialapius į sanatorijas. Maniau, manau ir manysiu, jog  profesinė sąjunga yra ne rankdarbių būrelis ar ekskursijų biuras – profesinė sąjungos pirmaeilis uždavinys yra narių teisių ir teisėtų interesų gynyba ir tik po to – pramogos ir laisvalaikis.  

Pagarbiai, 

Vilniaus miesto policijos darbuotojų profesinės sąjungos 

V ir VI kadencijų pirmininkas 

Vladas Sanda 

